
Aizsardzības ministrijai

Par likumprojektu “Grozījumi Jūrlietu
pārvaldes un jūras drošības likumā”

Satiksmes ministrija sadarbībā ar VSIA “Latvijas Jūras administrācija” (turpmāk – Jūras administrācija) ir izvērtējusi Aizsardzības ministrijas izstrādāto likumprojektu “Grozījumi Jūrlietu pārvaldes un jūras drošības likumā” (turpmāk – Projekts) un izsaka šādus iebildumus:
1. Projekta anotācijas I sadaļā ir norādīts, ka Projekts ir izstrādāts, lai nostiprinātu Nacionālo bruņoto spēku Jūras spēku Krasta apsardzes dienesta (turpmāk – Krasta apsardzes dienests) tiesības kontrolēt, pārbaudīt un aizturēt kuģus, t.sk. veikt alkohola koncentrācijas izelpotajā gaisā pārbaudes, ne tikai teritoriālajā jūrā, bet arī ostu ārējos reidos. Minēto tiesību nostiprināšanai Projekta 1.pants nav nepieciešams, jo Jūrlietu pārvaldes un jūras drošības likuma 7. panta pirmās daļas 8. punkta spēkā esošā redakcijā aptver arī ostu ārējos reidus (ostu ārējie reidi ietilpst punktā minētajā jēdzienā “Latvijas ūdeņi (jūras)”). Turklāt Projekta 1.pantā ietvertais 7.panta pirmās daļas 8.punkts un Projekta 2.pantā ietvertais 44.pants:
1) rada kļūdainu iespaidu, ka jēdzieni “ostas ārējais reids” un “teritoriālā jūra” ir savstarpēji izslēdzoši. Norādām, ka visi Latvijas ostu ārējie reidi vienlaikus ir vai nu Latvijas Republikas teritoriālā jūra, vai Latvijas Republikas valsts robežas likuma 1. panta 8. punkta b) apakšpunktā minētie Latvijas Republikas iekšējie ūdeņi;
2) no attiecīgo tiesību normu tvēruma nepamatoti svītro daļu no Latvijas jurisdikcijā esošajiem jūras ūdeņiem, proti:
· Latvijas Republikas valsts robežas likuma 1.panta 8.punkta b)apakšpunktā minētos Latvijas Republikas iekšējos ūdeņus (izņemot tos, kas vienlaikus ir arī kādas ostas ārējais reids);
·  Latvijas ekskluzīvo ekonomisko zonu.
Ņemot vērā minēto, lūdzam atbilstoši precizēt Projektu, svītrojot Projekta 1.pantu, savukārt 2.pantu izsakot šādā redakcijā: 
“Aizstāt 44.panta pirmajā daļā vārdus “Latvijas ūdeņos ārpus ostas akvatorijas” ar vārdiem “Latvijas ūdeņos (jūras).”
Vienlaikus lūdzam atbilstoši precizēt Projekta anotāciju.
2. Projekta anotācijas I sadaļas 2.punktā ir norādīts, ka tiesības veikt kuģu pārbaudes ostas akvatorijā, t.sk., ostas ārējā reidā savas kompetences ietvaros ir policijai (valsts, pašvaldību un ostas), Valsts robežsardzei un VAS “Latvijas Jūras administrācija”. Taču minētajām institūcijām trūkst resursu norādīto pārbaužu veikšanai [...]. Līdz ar to šādas pārbaudes faktiski netiek veiktas, tomēr tās ir būtiskas kuģošanas drošības apsvērumu dēļ. Norādām, ka Jūras administrācija pilnvērtīgi veic visas tās kompetencē ietilpstošās kuģu pārbaudes, nepieciešamības gadījumā arī ostu ārējos reidos. Turklāt Jūras administrācijas kompetencē ietilpstošās kuģu pārbaudes, proti, pārbaudes karoga valsts uzraudzības ietvaros un ostas valsts kontroles ietvaros, jebkurā gadījumā ir tiesīga veikt tikai Jūras administrācija. Krasta apsardzes dienests nav tiesīgs veikt šīs pārbaudes, un Projekts spēkā esošo regulējumu nevar mainīt.
Ņemot vērā minēto, lūdzam atbilstoši precizēt Projekta anotāciju, tostarp, apgalvojumu par pārbaužu neveikšanu. 
3. Projekta anotācijas I sadaļas 2.punktā ir norādīts, ka Projekts cita starpā ir izstrādāts, lai mazinātu hibrīdkara draudus (šajā sakarā jau tiek praktizētas kuģu pārbaudes teritoriālajā jūrā), kā arī lai uzlabotu uzņemošās valsts atbalsta sniegšanu sabiedroto kuģu apsardzes nodrošināšanā ostas ārējā reidā. Projekta anotācijā sniegtā informācija liek domāt, ka Krasta apsardzes dienests ārpus ostu ārējiem reidiem jau tagad praktizē un līdz ar Projekta pieņemšanu arī ostu ārējos reidos sāks praktizēt kuģu regulāras, preventīvas pārbaudes. Norādām, ka saskaņā ar Ministru kabineta 2016.gada 14.jūnija noteikumu Nr.363 “Kuģu kontroles, pārbaudes un aizturēšanas kārtība Latvijas ūdeņos” (turpmāk – MK noteikumi Nr.363) 6.punktu Krasta apsardzes dienests ir tiesīgas pārbaudīt kuģi tikai tad, ja pastāv pamatotas aizdomas, ka attiecīgais kuģis ir izdarījis šajā punktā minēto pārkāpumu. 
	Ņemot vērā minēto, lūdzam precizēt Projekta anotāciju, lai nerastos šaubas, ka Krasta apsardzes dienests kuģu pārbaudes veic un veiks, ievērojot MK noteikumu Nr.363 6.punktā minētos nosacījumus.
	Vienlaikus izsakām šādus priekšlikumus:
1. Jūrlietu pārvaldes un jūras drošības likuma 7.panta pirmās daļas 8. punkta gan spēkā esošajā redakcijā, gan Projekta 1. pantā ietvertajā jaunajā redakcijā ir noteikts, ka Krasta apsardzes dienests pārbauda, vai jūrnieks, atrodoties uz kuģa Latvijas ūdeņos (jūras), ir lietojis alkoholu, narkotiskās, psihotropās vai toksiskās vielas. Attiecīgi arī atbilstošs regulējums Ministru kabineta 2008.gada 2.jūnija noteikumos Nr.394 “Alkohola, narkotisko, psihotropo vai toksisko vielu ietekmes pārbaudes kārtība” un MK noteikumos Nr.363 ir reducēts tikai uz jūrniekiem, respektīvi neaptver citas personas, piemēram, atpūtas kuģu vadītājus.
Līdz ar to, lūdzam Projekta anotācijā skaidrot, kurš un kā nepieciešamības gadījumā pārbauda, vai persona, kas nav jūrnieks, atrodoties uz kuģa Latvijas ūdeņos (jūras), ir lietojis alkoholu, narkotiskās, psihotropās vai toksiskās vielas. 
2. Jūrlietu pārvaldes un jūras drošības likuma 4.panta pirmajā daļā ir minēta valsts akciju sabiedrība “Latvijas Jūras administrācija”. Kopš 2020.gada 23.decembra Latvijas Jūras administrācijas tiesiskā forma ir valsts sabiedrība ar ierobežotu atbildību.
Ņemot vērā minēto, lūdzam papildināt Projektu ar jaunu pantu šādā redakcijā:
“Aizstāt 4.panta pirmajā daļā vārdus “akciju sabiedrība” ar vārdiem “sabiedrība ar ierobežotu atbildību””.

